Michael Jordan ipak će nastupiti na All-Star utakmici NBA lige (30/1/03) - 2003-01-30
Iako je prvotno odbio biti rezerva, Jordan će ipak nastupiti na All-Star utakmici
Michael Jordan pristao je nastupiti kao rezerva na All-Star utakmici NBA lige koja se igra u Atlanti 9. veljače da bi, kako kaže, “dao priliku svojoj djeci vidjeti izbliza mlade i buduće košarkaške zvijezde”. Međutim, igrač Orlanda Tracy McGrady ponudio je ustupiti svoje mjesto u početnoj postavi u počast Jordanu kojemu je ovo oproštajna sezona. McGrady je inače vodeći strijelac lige i vodi po broju glasova za All-Star postavu Istoka. “Spreman sam učiniti sve što mogu da bi se odužio Micahelu Jordanu za njegov doprinos košarci i NBA-u”- izjavio je McGrady. Krilo Sacramento Kingsa Chris Webber je ozlijedio gležanj te neće moći nastupiti na All-Star utakmici. Weber je inače u odličnoj formi i jedan je od kadidata za nagradu za najkorisnijeg igrača lige. Veteran Utah Jazza Karl Malone tvrdi da bi bio počašćen pozivom u all-star sastav Zapada u zamjenu za Chrisa Webbera, ali da bi ga odbio pod izlikom obiteljskih obveza. Malone nije prvotno dobio poziv na što je odgovorio odličnom igrom i pobjedama protiv Portlanda i Sacramenta, međutim tvrdi da ga to nije posebno motiviralo. To bi za Malonea bio petnaesti nastup u All-Star utakmici. Branič San Antonio Spursa, Emanuel Ginobili, zamijenit će centra Houston Rocketsa Yao Minga u All-Star sastavu debitanata koja će 8. veljače igrati protiv izabrane momčadi igrača koji su u ligi debitirali prošle sezone. Yao Ming će nastupiti u All-Star prvoj postavi Zapada gdje je na mjestu centra istisnuo iz prve petorke centra Los Angeles Lakersa - Shaquillea O’Neala. Za NBA debitante, odnosno rookie-je igrat će i hrvatski košarkaš Gordan Giriček. Nakon što su objavljene prve petorke i ukupni sastavi All Star momčadi, nekoliko košarkaša kao da dobrim igrama želi dokazati da su oštećeni: Dirk Nowitzki je sjajno odigrao utakmicu protiv Houstona pokazujući mnogima da mu je mjesto u prvoj petorci na Zapadu, dok je njegov suigrač Michael Finley, opet, dobrom igrom poručio – zar, ne vidite da je meni mjesto na All-Star utamici! Od ostalih vijesti iz NBA-a, trener Utah Jazza Jerry Sloan suspendiran je strane lige na sedam utakmica zbog guranja suca tijekom utakmice protiv Sacramenta. Neki od igrača Jazza smatraju da je kazna prestroga te da obrazloženje da napad nije bio “ničim provociran” ne odgovara istini. Očevici tvrde da je do pogurivanja došlo nakon oštrih riječi koje je sudac Courtney Kirkland uputio treneru Sloanu kao odgovor na njegov prigovor.